Formandens beretning

Endnu et år er nu gået, og vi sidder nu her samlet til generalforsamling. Sidste år måtte Luise give stafetten som formand videre på grund af arbejde, og den post overtog jeg. Selvom det var vemodigt, er jeg glad for, at jeg trods min unge alder har fået lov til at prøve kræfter med dette ansvar. Det har været en tilvænningssag med mange nye ting at holde styr på, men jeg har fået god støtte fra resten af bestyrelsen, Luise og andre, hvilket jeg er meget glad for, så tusind tak for det.

Udover at skulle sige farvel til Luise som formand måtte vi desværre også sige farvel til Anja, som underviste fredagsholdene. Det var ikke nogen nem opgave at skulle overtage denne plads, men det er lykkes Mette med hjælp fra Laura. Det er vi meget glade for, da det betyder meget for klubbens fremtid at få vores små nye ryttere godt i gang. Til det har vi selvfølgelig også Lis som igen i 2022 har gjort en god indsats.

Der har været skift i medlemmer det sidste år. Vi har mistet nogle men også fået nye til. Sønderskov rideklub er en klub drevet af frivillig indsats og fællesskab blandt medlemmer, og det er derfor vigtigt, at vi alle bidrager til, at det er et godt sted af være for nye såvel som gamle medlemmer. Vi har i 2022 desværre oplevet, at det ikke har været lige til at få stor opbakning til arbejdsdage. Det er noget, vi håber på at kunne ændre med fællesskab som drivkraft. Vi vil derfor her i 2023 forsøge at bidrage til det gode medlemsfællesskab ved blandt andet at holde grillaften til forår/sommer mm. Derudover rækker vi nu også ud til jer medlemmer og minder om, at klubben er afhængig af den frivillige arbejdskraft, så husk at støt op om JERES klub!

Vi har i 2022 haft god succes med lørdagsaktiviteterne, så det er noget vi ønsker at fortsætte med. Sidder man med et ønske om at komme med et forslag eller en hjælpende hånd, så sig endelig til. Ligesom så mange andre klubber har vi også prøvet kræfter med kæphesteridning med Annette i spidsen. Det har spredt glæde og interesse, så Annette vil gerne fortsætte og udvikle på dette, hvilket vi støtter fuldt ud som bestyrelse.

Økonomien vil jeg ikke sige så meget om, da jeg har min dejlige kasserer Jeanette til at fortælle jer om det. Jeg vil blot sige, at vi i 2022 har haft fokus på at spare. Vi har et ønske om en større indtjening uden at skulle spare som i det foregående år, så vi kan forny klubbens materialer samt udvikle.

Der skal naturligvis igen i år lyde en speciel tak til Daniel, som er og bliver klubbens handyman. Du står klar til at hjælpe stort set uanset, hvad det drejer sig om, og det betyder meget for en klub som os.

Selvfølgelig også en stor tak til Jytte og Ulla for det gode samarbejde, store hjælp og indsats til at få vores klub og rideskole til at fungere.

Jeg ser frem til resten af 2023, hvor vi forhåbentlig kan afvikle mange flere aktiviteter og arrangementer.

Mange tak.

Kaja Lorenzen, formand Sønderskov Rideklub Aabenraa